**Øyer** er ein kommune i Innlandet fylke. Han grensar til Ringebu i nord, Stor-Elvdal i aust, Ringsaker og Lillehammer i sør, og Gausdal i vest. Kommunen omfattar to sokn, Øyer og Tretten, og administrasjonssenteret ligg på Tingberg. Totalarealet er ca. 640 km² av dette er rundt 20 km² vatn.

Namn og symbol
--------------

Namnet *Øyer* er ei skriftform av 'øy' i tydinga 'låglende ved vatn'. Vatnet det er snakk om må då vera Gudbrandsdalslågen.
Kommunevåpenet viser «På grønn bunn en sølv hærder», det vil seia ein trering som tidlegare blei brukt til å setja fast tau rundt lass eller bører.

Geografi
--------

Frå Hafjell om vinteren.
Øyer har tradisjonelt vore ein jord- og skogbrukskommune. Jordbruksarealet er på rundt 32 000 daa, produktivt skogareal på rundt 163 000 daa og utmarksarealet rundt 360 000 daa. Det er om lag 180 gardsbruk i drift i kommunen som til saman har 1 200 mjølkekyr, 350 ammekyr og om lag 8 000 sauer og lam på beite om sommaren. Øyer har òg ein viss svineproduksjon, og kommunen har nav i ein purkering og i ein teststasjon for storfe.

I Øyer har fjellet lenge vore viktig, også som jordbruksområde. På 1960-talet dyrka ein opp store område på fjellet, og i dag ligg ein tredjedel av all dyrka mark her. Store delar av området er statsallmenning, det vil seie at staten er grunneigar medan bruken blir administrert av fjellstyret.

Gudbrandsdalslågen er rekna som ei god fiskeelv. Lågen og tilførande elvar kan medføra flaumfare, og ein storflaum i 1995 skapte store øydeleggingar i Tretten. I mai 2013 truga ein ny flaum, men kommunen kom frå han utan større skader.

Reiseliv og fritid
------------------

Øyer rådhus
Førebuingane til OL på Lillehammer i 1994 førte til kraftig utbygging fjellet for reiselivsutbygginga. Ved Hafjell Alpinsenter finst hotell, leilegheiter, storhytter og mange nye private hytter. Nord for alpinsenteret ligg golfbanen Hafjell Golf med ni hol. Det finst likevel også mange urørte fjellområde i kommunen.

Det finst idrettsanlegg både i Øyer og på Tretten og ein idrettshall på Tretten, og fleire lysløyper her: Ved Tretten idrettshall, i Musdal som også er skiskyttarløype, på Granrudmoen og på Lisetra.

Verdt å sjå i Øyer
------------------

* Lilleputthammer
* Moksa kunstpark
* Hafjell Alpinsenter
* Tretten kyrkje
* Øyer kyrkje

Folk frå Øyer
-------------

* Johannes Skar (1837–1914), folklorist, lærar

Fotnotar
--------

1. 1 2 3 4 5 6  «Om Øyer» Arkivert 2013-12-28 ved Wayback Machine. ved oyer.kommune.no.
2. ↑  «Om Øyer» Arkivert 2013-12-28 ved Wayback Machine. ved oyer.kommune.no, som oppgav *Norsk stadnamnleksikon*.
3. ↑  «Om flommen» Arkivert 2013-12-28 ved Wayback Machine. oyer.kommune.no; «E6 i Øyer bestod flomtesten»[*daud lenkje*], vegvesen.no
4. ↑
5. ↑  «Severdigheter» Arkivert 2013-12-28 ved Wayback Machine. oyer.kommune.no

Bakgrunnsstoff
--------------

* Offisiell nettstad

| * v
* d
* e
Kommunar i Innlandet |
| --- |
| Alvdal • Dovre • Eidskog • Elverum • Engerdal • Etnedal • Folldal • Gausdal • Gjøvik • Gran • Grue • Hamar • Kongsvinger • Lesja • Lillehammer • Lom • Løten • Nord‑Aurdal • Nord‑Fron • Nord‑Odal • Nordre Land • Os • Rendalen • Ringebu • Ringsaker • Sel • Skjåk • Stange • Stor‑Elvdal • Søndre Land • Sør‑Aurdal • Sør‑Fron • Sør‑Odal • Tolga • Trysil • Tynset • Vang • Vestre Slidre • Vestre Toten • Vågå • Våler • Østre Toten • Øyer • Øystre Slidre • Åmot • Åsnes | Innlandet fylke |

|  |  |
| --- | --- |
| Autoritetsdata | 
* Store norske leksikon
* Lokalhistoriewiki
* ISNI
* GeoNames
* SSR (namn)
* MusicBrainz (area)

 |